[pic] | KUMMISSJONI TAL-KOMUNITAJIET EWROPEJ |

Brussel 17.4.2008

KUMM(2008) 195 finali

2008/0084 (COD)

Proposta għal

DIRETTIVA TAL-PARLAMENT EWROPEW U TAL-KUNSILL

li temenda d-Direttivi tal-Kunsill 78/660/KEE u 83/349/KEE dwar ċerti rekwiżiti ta' żvelar għal kumpaniji ta' daqs medju u l-obbligu tal-preparazzjoni tal-kontijiet konsolidati

(preżentata mill-Kummissjoni)

{SEC(2008) 466}{SEC(2008) 467}

MEMORANDUM TA’ SPJEGAZZJONI

1. IL-KUNTEST TAL-PROPOSTA

1.1. L-għanijiet tal-proposta

L-għan ta' l-emenda għad-Direttiva 78/660/KEE (Ir-Raba' Direttiva dwar il-Liġi tal-Kumpaniji)[1] huwa biex tissimplifika r-rappurtar finanzjarju għal kumpaniji żgħar u ta' daqs medju (SMEs)[2] u biex isserraħ lill-SMEs mill-piż tar-rappurtar finanzjarju fiż-żmien qasir. It-tibdiliet għandhom iwasslu għal tnaqqis tal-piżijiet amministrattivi mingħajr ma jintilef tagħrif relevanti.

L-għan ta' l-emenda għad-Direttiva 83/349/KEE (is-Seba’ Direttiva dwar il-Liġi tal-Kumpaniji)[3] huwa l-kjarifika ta' l-interazzjoni bejni ir-regoli tal-konsolidazzjoni f'din id-Direttiva u fl-Istandards Internazzjonali tar-Rappurtaġġ Finanzjarju.

1.2. Il-kuntest ġenerali

Il-Kunsill Ewropew tat-8-9 ta' Marzu 2007 enfasizza li t-tnaqqis tal-piżijiet amministrattivi huwa importanti għat-tisħiħ ta' l-ekonomija ta' l-Ewropa, l-aktar minħabba l-benefiċċji potenzjali li dan jista' jġib għall-SMEs. Saħaq ukoll li sforz konġunt qawwi ta' l-Unjoni Ewropea u l-Istati Membri huwa meħtieġ biex jitnaqqsu l-piżijiet amministrattivi fi ħdan l-UE[4]. F'Marzu 2008, waqt il-laqgħa tiegħu, il-Kunsill Ewropew talab lill-Kummissjoni tidentifika proposti leġiżlattivi ġodda għall-"proċedura rapida" sabiex jitnaqqsu l-piżijiet amministrattivi[5]. Il-kontabilità u l-verifika ġew identifikati bħala l-oqsma ewlenija għat-tnaqqis tal-piżijiet amministrattivi għall-kumpaniji ta' l-Ewropa[6]. Id-Direttivi dwar il-Kontabilità f'dan il-kuntest għandhom jinqraw bhala d-Direttivi 78/660/KEE u 83/349/KEE.

L-emenda proposta tifforma parti mit-tieni pakkett tal-proċedura rapida għat-tnaqqis tal-piżijiet amministrattivi[7] li jinkudi miżuri leġiżlattivi fl-oqsma tal-liġi tal-kumpaniji, il-kontabilità u l-verifika li jimmiraw għas-simplifikazzjoni fl-ambjent kummerċjali għall-kumpaniji Ewropej. tirrappreżenta bidliet limitati u ta' mira li għandhom iwasslu għas-simplifikar fiż-żmien qasir. Kumpaniji żgħar u ta' daqs medju ta' skiwit huma soġġetti għall-istess regoli bħall-kumpaniji l-kbar, iżda l-ħtiġijiet speċifiċi tagħhom ta' verifika ftit li xejn jew evalwati u r-regoli estensivi dwar ir-rappurtar joħolqu piż ta' nfiq u jistgħu jostakolaw l-użu effiċjenti tal-kapital għal skopijiet produttivi.

Ir-raba' Direttiva dwar il-Liġi tal-Kumpaniji ġiet adottata fl-1978 sabiex jinħoloq serje ta' rekwiżiti għar-rappurtar estern tal-kumpaniji ta' responsabbilità limitata fl-UE. Fl-1983, ġiet adottata s-seba' Direttiva dwar il-Liġi tal-Kumpaniji li żdiedet magħhom sett ta' rekwiżiti għad-dikjarazzjonijiet finanzjarji kkonsolidati. Tul dawn l-aħħar 25 sena id-Direttivi dwar il-Kontabilità ġew emendati diversi drabi. Permezz ta' l-adozzjoni tar-Regolament (KE) Nru 1606/2002 dwar l-applikazzjoni ta' standards internazzjonali tal-kontabilità (ir-Regolament IAS)[8] kumpaniji kkwotati ( u dawk b'dejn ikkwotat) għandhom jippreżentaw il-kontijiet IFRS, u b'konsegwenza strieħu mill-biċċa l-kbira tar-rekwiżiti tar-raba' u tas-seba' Direttivi. Madankollu dawn id-Direttiva għandhom jiffurmaw il-bażi għall-kontabilità ta' l-SMEs fl-UE.

L-applikazzjoni tar-Regolament IAS enfasizzat ukoll il-linja tad-diviżjoni bejn id-Direttivi u l-IFRS. Id-Direttiva 83/349/KEE tirrikjedi li kumpanija prinċipali tħejji l-kontijiet konsolidati ukoll meta s-sussidjarju waħdani tagħha jew inkella s-sussidjarji kollha globalment ma jkunux sostanzjali. Bħala konsegwenza dawn il-kumpanijii jidħlu fl-ambitu tar-Regolament IAS u għalhekk ikollhom iħejju d-dikjarazzjonijiet finanzjarji kkonsoldiati tagħhom f'konformità ma' l-IFRS. Dan ir-riżultat ta' l-Artikolu partikolari fid-Direttiva 83/349/KEE huwa meqjus bħala wieħed eċċessiv meta l-kumpanija prinċipali jkollha biss sussidjarji li ma jkunux sostanzjali. Każijiet bħal dawn għandhom jiġu investigati u għandhom jinstabu soluzzjonijiet effiċjenti.

Il-Parlament Ewropew iħeġġeġ ukoll lill-“Kummissjoni biex tkompli bl-attivitajiet tagħha fir-rigward tas-simplifikazzjoni tal-liġi tal-kumpaniji, il-kontabilità u l-verifika…, b'mod partikolari r-Raba' u s-Seba' Direttivi dwar il-Liġi tal-Kumpaniji”[9].

2. IR-RIżULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TA' L-IMPATT

2.1. Il-konsultazzjoni mal-partijiet interessati

2.1.1. Il-proposti għas-simplifikazzjoni li jikkonċernaw ir-raba' Direttiva dwar il-Liġi tal-Kumpaniji

Is-servizzi tal-Kummissjoni wettqu riċerka sabiex jidentifikaw ir-rekwiżiti l-aktar ta' piż tad-Direttivi dwar il-Kontabilità[10]. Ir-riżultati inizjali indikaw li setgħu jsiru diversi emendi sabiex jiġu ssimplifikati.

Minn Diċembru 2006 'l hawn dawn il-ħsibijiet u suġġerimenti ġew diskussi f'diversi laqgħat ma' l-Istati Membri fil-Kumitat Regolatorju dwar il-Kontabilità (ARC). Wara dawn id-diskussjonijiet, il-Kummissjoni f'Lulju 2007 ppubblikat Komunikazzjoni[11] li tidentifika l-emendi potenzjali/tibdiliet għad-Direttiva dwar il-Kontabilità. Ingħatat attenzjoni partikolari biex jinkiseb aktar serħan mill-obbligu tar-rappurtar min-naħa ta' kumpaniji żgħar u ta' daqs medju. Is-servizzi tal-Kummissjoni identifikaw l-għażliet tal-politika li għandhom jiġu kkunsidrati u minn dawn l-għażliet possibbli u wara konsultazzjoni pubblika għażlu l-miżuri leġiżlattivi li ġejjin:

Tneħħija tar-rekwiżit ta' żvelar għall-ispejjeż tal-formazzjoni

Il-maġġoranza ċara ta' dawk li wieġbu għall-Komunikazzjoni tal-Kummissjoni appoġġaw il-proposta. Ftit minn dawk li wieġbu argumentaw li ż-żvelar speċifiku kkonċernat kien sors ta' tagħrif utli.

Tneħħija tar-rekwiżiti ta' żvelar għall-analiżi tad-dħul f'attivitajiet u swieq ġeografiċi għall-SMEs

Din il-proposta kisbet l-appoġġ ta' tliet kwarti minn dawk li wieġbu għall-Komunikazzjoni tal-Kummissjoni, filwaqt li kwart minnhom kienu kontriha. Fost dawk li kkumentaw uħud sabu l-proposta utli għall-SMEs, iżda mhux għall-kumpaniji l-oħra li jidħlu fl-ambitu tar-raba Direttiva dwar il-Liġi tal-Kumpaniji.

2.1.2. L-interazzjoni bejn ir-regoli tal-konsolidazzjoni fis-Seba' Direttiva dwar il-Liġi tal-Kumpaniji u l-Istandards Internazzjonali għar-Rappurtaġġ Finanzjarju

Id-diversi taħdidiet ma' l-Istati Membri u l-partijiet interessati kollha minbarra l-Istati Membri żvelaw li r-relazzjoni bejn ir-Regolament IAS u s-Seba' Direttiva dwar il-Liġi tal-Kumpaniji mhix ċara f'każijiet fejn il-kumpaniji prinċipali ma għandhomx sussidjarji sostanzjali. Wara d-diskussjoni ma' l-Istati Membri, din il-kwistjoni ddaħħlet fil-Komunikazzjoni msemmija mis-servizzi tal-Kummissjoni, għaliex tirrelata mas-simplifikar, u pproponew li s-sitwazzjoni tiġi kjarifikata permezz ta' emenda għas-Seba' Direttiva dwar il-Liġi tal-Kumpaniji.

Dawk li wieġbu ffavorixxew bil-kbir proposta bħal din, u l-kumpaniji kollha kemm huma kienu pożitttivi dwarha. Il-kummentaturi qiesu l-bidla proposta bħala simplifikar sostanzjali.

2.2. Il-valutazzjoni ta’ l-impatt

2.2.1. Tneħħija tar-rekwiżit taż-żvelar għall-ispejjeż tal-formazzjoni

L-Istati Membri kollha minbarra d-Danimarka, l-Isvezja u r-Renju Unit jippermettu li l-ispejjeż tal-formazzjoni jiġu kapitalizzati, jiġifieri jiġu ttrattati bħala assi u deprezzati, u jesiġu li spejjeż bħal dawn jiġu żvelati[12]. Kumpaniji li jidħlu fl-ambitu ta' l-Artikolu 11 (li jiddefinixxi l-kumpaniji ż-żgħar) tar-Raba' Direttiva dwar il-Liġi tal-Kumpaniji skond l-Artikolu 44(2) ta' l-istess Direttiva diġà jistgħu jiġu eżentati minn dan ir-rekwiżit taż-żvelar. Sar użu ta' din l-eżenzjoni fuq firxa wiesgħa, u biss fi Spanja hemm ir-rekwiżiti għal dan iż-żvelar bħala element separat għall-kumpaniji ż-żgħar. Xi Stati Membri madankolllu jirrikjedu ż-żvelar bħala assi fissi mhux tanġibbli. Għaldaqstant l-effett tal-bidla proposta jaffettwa l-aktar il-kumpaniji ta' daqs medju. Skond studju li tħejja minn Ramboll Management hemm madwar 240,000 kumpaniji ta' daqs medju fl-UE[13].

Il-bidla twassal għal tnaqqis fil-piż tar-rappurtaġġ għal kumpaniji. Ma hemm l-ebda telf sinifikanti ta' tagħrif għall-utenti tal-kontijiet. Tagħrif dwar l-ispejjeż tal-formazzjoni mhuwiex meqjus bħala relevanti ħafna għall-utenti. Kemm dawk li jħejju kif ukoll l-utenti għandhom jibbenefikaw mill-proposta. Partijiet interessati oħra mhumiex affettwati.

2.2.2. Tneħħija tar-rekwiżiti ta' żvelar ta' l-analiżi tad-dħul f'attivitajiet u swieq ġeografiċi għall-SMEs

L-Istati Membri kollha jirrikjedu żvelar ta' l-analiżi tad-dħul f'attivitajiet u swieq ġeografiċi[14]. Il-possibbiltà li jagħti l-Artikolu 44 (2) tar-Raba' Direttiva dwar il-Liġi tal-Kumpaniji għall-eżenzjoni ta' kumpaniji (żgħar) fl-Artikolu 11 minn dan ir-rekwiżit sfat użata mill-Istati Membri kollha. Għaldaqstant l-effett tal-bidla proposta jaffettwa l-aktar il-kumpaniji ta' daqs medju. Is-Servizzi tal-Kummissjoni jivvalutaw li l-Istati Membri se jagħmlu użu mill-bidla proposta, minkejja l-fatt li n-natura leġiżlattiva minima fid-Direttiva tkun tippermettilhom jirrikjedu għal aktar tagħrif.

It-tneħħija ta' dan ir-rekwiżit tippermetti li l-kumpaniji jkunu jistgħu jistrutturaw ir-rappurtar intern tagħhom skond il-ħtiġijiet tal-ġestjoni, aktar milli skond ir-rekwiżiti tar-rappurtar finanzjarju. Il-bidla twassal għal tnaqqis fil-piż tar-rappurtar għal kumpaniji. Ma hemm l-ebda telf sinifikanti ta' tagħrif għall-utenti tal-kontijiet. L-utenti tal-kontijiet ta' l-SMEs u tal-kumpaniji l-oħra li jidħlu fl-ambitu tad-Direttiva ma għandhomx tendenza partikolari li jitolbu għal dan it-tip ta' tagħrif. Il-bidla tista' wkoll tiżvela ċertu tagħrif meqjus bħala kunfidenzjali għal kumpaniji li għandhom linja ta' negozju waħda biss. Kemm dawk li jħejju kif ukoll l-utenti għandhom jibbenefikaw mill-proposta. Uħud mill-partijiet interessati li għandhom interess partikolari f'dan it-tagħrif jistgħu jiġu affettwati, iżda l-effett huwa kkunsidrat bħala wieħed limitat.

2.2.3. Emenda għas-Seba' Direttiva dwar il-Liġi tal-Kumpaniji sabiex tiġi kkjarifikata r-relazzjoni tar-regoli tal-konsolidazzjoni tagħha mar-regoli ta' l-Istandards Internazzjonali tar-Rappurtaġġ Finanzjarju

Il-problema tidher li hija waħda speċifika ħafna, u tiffoka fuq uħud mill-Istati Membri kbar. L-Istati Membri ż-żgħar jidħru li huma anqas affettwati l-aktar minħabba l-għadd iżgħar ta' gruppi kkwotati. Barra minn hekk ċerti Stati Membri ma nfurzawx it-tħejjija ta' tali kontijiet, iżda għandhom it-tendenza li jagħmlu hekk wara l-kjarifika li ngħatat fid-diskussjonijiet tal-Kumitati Regolatorju għall-Kontabilità tul l-2007. B'mod partikolari fir-Renju Unit u fi Franza jidher li hemm għadd ta' każijiet fejn it-tħejjija ta' tali kontijiet tirriżulta f'problemi[15].

It-tħejjija ta' dawn il-kontijiet iġġorr spejjeż sinifikanti mingħajr benefiċċji korrispondenti għall-kumpanija. Dawn il-kontijiet jeħtieġ ukoll li jiġu vverifikati, li jfisser spejjeż kbar addizzjonali. Taħt ċirkostanzi normali ma jsir l-ebda telf ta' informazzjoni għaliex dawn il-kontijiet konsolidati huma prattikament identiċi għall-kontijiet individwali. Madankollu jista' jkun hemm xi każijiet individwali żgħar ħafna fejn jista' jkun hemm xi telf ta' tagħrif. Is-Servizzi tal-Kummissjoni jivvalutaw dan it-telf ta' tagħrif bhala insinfikanti. Ir-rebbieħa huma l-kumpaniji prinċipali b'sussidjarji materjali jkollhom iħejju kontijiet konsolidati.

2.3. Sorveljanza u valutazzjoni

Din il-proposta għandha tiġi kkunsidrata b'rabta ma' miżuri oħra ta' simplifikar u għandha tiġi evalwata flimkien ma' l-impatt tagħhom. Din il-proposta tirrappreżenta l-ewwel biċċa biss ta' l-eżerċizzju ta' simplifikazzjoni fil-kontabilità. L-effiċjenza tal-miżuri proposti għandhom jiġu mmonitorjati fil-passi li jittieħdu fil-ġejjieni fil-proċess tas-simplifikazzjoni u, fejn meħtieġ, jistgħu jiġu proposti aktar tibdiliet fir-reviżjoni li jmiss.

3. L-ELEMENTI ġURIDIċI TAL-PROPOSTA

3.1. Bażi ġuridika

L-Artikolu 44(1) tat-Trattat li jistabbilixxi l-Komunità Ewropea[16].

3.2. Il-prinċipji ta’ sussidjarjetà u proporzjonalità

Il-proposta ma taqax taħt il-kompetenza esklussiva tal-Komunità. L-azzjoni fil-livell ta' l-UE hija neċessarja sabiex dawn il-problemi jiġu ttrattati safejn l-obbligi li jġorru piżijiet amministrattivi jirriżultaw mid-direttivi ta' l-UE L-għan ta' l-azzjoni huwa t-tnaqqis tal-piżijiet amministrattivi permezz tas-simplifikar tar-rappurtar finanzjarju għall-SMEs fiż-żmien qasir kif ukoll il-kjarifika ta' l-interazzjoni bejn ir-regoli tal-konsolidazzjoni tad-Direttiva 83/349/KEE u l-IFRS mingħajr telf ta' tagħrif relevanti.

Il-proposta ssegwi l-approċċ Komunitarju għar-regolamenti dwar il-Kontabilità fl-UE bbażat fuq il-prinċipju. Minbarra dan, id-Direttivi dwar il-Kontabilità jirrappreżentaw "armonizzazzjoni minima"[17]. Dan jiżgura l-proporzjonalità u jippermetti flessibbiltà għall-awtoritajiet u l-operaturi ekonomiċi dwar kif għandhom jissodisfaw l-għanijiet filwaqt li jnaqqsu kemm jistgħu l-piżijiet finanzjarji u amministrattivi. Barra minn hekk, idealment għandha ssir analiżi tal-leġiżlazzjoni nazzjonali filwaqt li miżuri oħra ta' simplifikar fil-livell nazzjonali huma rrakkomandati.

L-għan jista' jintlaħaq biss permezz tal-modifikar fir-regoli relevanti ta' l-UE; l-azzjoni fil-livell ta' l-UE għalhekk hija ġġustifikata. Il-modifiki proposti huma ristretti għal x'inhuwa meħtieġ biex jitneħħew il-piżijiet amministrattivi bla bżonn fl-oqsma kkonċernati u huma proporzjonati ma' dan il-għan.

3.3. L-għażla ta’ strument

L-istrument propost jemenda d-direttivi eżistenti u għalhekk huwa direttiva.

4. SPJEGA TAL-PROPOSTA.

4.1.1. Tneħħija tar-rekwiżit ta' żvelar għall-ispejjeż tal-formazzjoni

L-ispejjeż tal-formazzjoni huma tipi differenti ta' nfiq relatati mal-ħolqien ta' kumpanija ġdida. Per eżempju, miżati tar-reġistrazzjoni jew spejjeż ta' assistenza legali. F'ċerti ċirkostanzi dawn jistgħu jitqiesu bħala ssi fil-karta tal-bilanċ. Jekk ikun il-każ, l-Artikolu 34(2) tar-Raba' Direttiva dwar il-Liġi tal-Kumpaniji jistipula li dawn “l-ispejjeż tal-formazzjoni” huma spjegati fin-noti mal-kontijiet. Kumpaniji żgħar jistgħu jiġu eżentati minn dan ir-rekwiżit ta' żvelar skond l-Artikolu 44(2) ta' l-istess Direttiva.

Il-Kummissjoni tissuġġerixxi l-estensjoni ta' l-ambitu ta' dawn l-eżenzjonijiet ukoll biex jinkludu l-kumpaniji ta' daqs medju. Għalhekk, il-Kummissjoni tipproponi li fl-Artikolu 44(2) tar-Raba' Direttiva dwar il-Liġi tal-Kumpaniji jiżdiedu l-kumpaniji ta' daqs medju fi ħdan il-kuntest ta' l-Artikolu 44(2) ta' din id-Direttiva u b'hekk tiżdied ukoll id-diskrezzjoni ta' l-Istati Membri fir-rigward ta' dawn il-kumpaniji biex jinħelsu mill-obbligu impost fuqhom bl-Artikolu 34(2).

4.1.2. Tneħħija tar-rekwiżiti ta' żvelar għall-analiżi tad-dħul f'attivitajiet u swieq ġeografiċi għall-SMEs

Ir-Raba' Direttiva dwar il-Kumpaniji tistipula li analiżi tad-dħul f'attivitajiet u swieq ġeografiċi għandha tiġi żvelata. Dan jintalab mill-kumpaniji kollha, iżda l-kumpaniji ż-żgħar jistgħu jiġu esklużi skond l-Artikolu 44(2) ta' l-istess Direttiva.

Il-Kummissjoni tissuġġerixxi l-estensjoni ta' l-ambitu ta' dawn l-eżenzjonijiet ukoll biex jinkludu l-kumpaniji ta' daqs medju. Għalhekk, il-Kummissjoni tipproponi li fl-Artikolu 44(1) tar-Raba' Direttiva dwar il-Liġi tal-Kumpaniji jiżdiedu l-kumpaniji ta' daqs medju fi ħdan il-kuntest ta' l-Artikolu 43(1)(8) ta' din id-Direttiva u b'hekk tiżdied ukoll id-diskrezzjoni ta' l-Istati Membri fir-rigward ta' dawn il-kumpaniji biex jinħelsu mill-obbligu impost fuqhom bl-Artikolu 43(1)(8).

4.1.3. Emenda għas-Seba' Direttiva dwar il-Liġi tal-Kumpaniji sabiex tiġi kkjarifikata r-relazzjoni tar-regoli tal-konsolidaazzjoni tagħha mar-regoli ta' l-Istandards Internazzjonali tar-Rappurtaġġ Finanzjarju

Ir-relazzjoni bejn ir-Regolament IAS u s-Seba' Direttiva dwar il-Liġi tal-Kumpaniji mhix ċara f'każijiet fejn il-kumpanija prinċipali ma għandhiex sussidjarji sostanzjali. Il-kwistjoni problematika hija jekk kumpanija prinċipali bħal din taqax taħt ir-Regolament IAS – u għalhekk jekk għandhomx iħejju l-kontijiet IFRS – jew le.

Il-Kummissjoni tqisha bħala ħaġa eċċessiva li titlob għall-preparazzjoni ta' kontijiet konsolidati f'sitwazzjoni fejn kumpanija prinċipali għandha biss sussidjarji li mhumiex sostanzjali. Ma tagħmilx sens li jintalab sett ta' kontijiet apparti għaliex il-kontijiet konsolidati – f'dan ix-xenarju – jkunu kważi identiċi għall-kontijiet individwali (li wara r-Regolament IAS ma jaqgħux obbligatorjament taħt is-sistema ta' l-IFRS).

Għalhekk, fl-Artikolu 13 tas-Seba' Direttiva dwar il-Liġi tal-Kumpaniji l-Kummissjoni qed tipproponi li jiżdied il-paragrafu 2a li jeżenta kwalunkwe kumpanija prinċipali rregolata bil-liġi nazzjonali tagħha mill-obbligu tal-preparazzjoni tal-kontijiet konsolidati u r-rapport annwali konsolida fil-każ li din il-kumpanija prinċipali jkollha biss impriżi sussidjarji meqjusa bħala mhux materjali (għall-finijiet ta' l-Artikolu 16(3)), kemm individwalment kif ukoll globalment.

5. IMPLIKAZZJONIJIET GħALL-BAġIT

Ma hemm l-ebda implikazzjoni għall-baġit Komunitajru

2008/0084 (COD)

Proposta għal

DIRETTIVA TAL-PARLAMENT EWROPEW U TAL-KUNSILL

li temenda d-Direttivi tal-Kunsill 78/660/KEE u 83/349/KEE dwar ċerti rekwiżiti ta' żvelar għal kumpaniji ta' daqs medju u l-obbligu tal-preparazzjoni tal-kontijiet konsolidati

(Test b'rilevanza għaż-ŻEE)

IL-PARLAMENT EWROPEW U L-KUNSILL TA' L-UNJONI EWROPEA

Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 44(1) tiegħu,

Wara li kkunsidraw il-proposta mill-Kummissjoni[18],

Wara li kkunsidraw l-opinjoni tal-Kumitat Ekonomiku u Soċjali Ewropew[19],

Filwaqt li jaġixxu skond il-proċedura stabbilita bl-Artikolu 251 tat-Trattat[20],

Billi:

(1) Fil-Konklużjonijiet tiegħu il-Kunsill Ewropew tat-8 u tad-9 ta' Marzu 2007 enfasizza li t-tnaqqis tal-piżijiet amministrattivi huwa importanti sabiex l-ekonomija Ewropea tingħata spinta, speċjalment meta wieħed iqis il-benefiċċji li dan jista' jġib lill-kumpaniji żgħar u ta' daqs medju. Saħaq ukoll li jenħtieġ sforz konġunt qawwi ta' l-Unjoni Ewropea u l-Istati Membri biex jitnaqqsu l-piżijiet amministrattivi.

(2) Il-kontabilità u l-verifika ġew identifikati bħal l-oqsma ewlenija għat-tnaqqis tal-piżijiet amministrattivi għall-kumpaniji fil-ħdan il-Komunità.

(3) Il-Komunikazzjoni tal-Kummissjoni ta' l-10 ta' Lulju 2007[21] dwar ambjent ta' negozju simplifikat għall-kumpaniji fl-oqsma tal-liġi tal-kumpaniji, il-kontabilità u l-verifika tidentifika l-emendi neċessarji għr-Raba' Direttiva tal-Kunsill 78/660/KEE tal-25 ta' Lulju 1978 bbażat fuq l-Artikolu 54(3)(g) tat-Trattat dwar il-kontijiet annwali ta' ċerti tipi ta' kumpaniji[22] u s-Seba' Direttiva tal-Kunsill 83/349/KEE tat-13 ta' Ġunju 1983 bbażat fuq l-Artikolu 54(3)(g) tat-Trattat dwar il-kontijiet konsolidati[23]. Ingħatat attenzjoni partikolari biex jinkiseb aktar serħan mill-obbligu tar-rappurtar min-naħa ta' kumpaniji żgħar u ta' daqs medju.

(4) Fil-passat, saru għadd ta' tibdiliet sabiex il-kumpaniji li jaqgħu fl-ambitu tad-Direttivi 78/660/KEE u 83/349/KEE jkunu jistgħu jużaw metodi ta' kontabilità skond l-Istandards Internazzjonali tar-Rappurtġġ Finanzjarju (IFRS). Skond ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabilità[24] il-kumpaniji li t-titoli tagħhom ikunu aċċettati għall-kummerċ f'suq regolat ta' xi Stat Membru għandhom jippreparaw il-kontijiet ikkonsolidati tagħhom b'konformità ma' l-IFRS, u b'konsegwenza jinħelsu mill-maġġoranza tar-rekwiżiti tad-Direttivi 78/660/KEE u 83/349/KEE. Madankollu, dawn id-Direttivi għadhom jiffurmaw il-bażi għall-kontabilità tal-kumpaniji żgħar u ta' daqs medju fil-Komunità.

(5) Kumpaniji żgħar u ta' daqs medju ħafna drabi huma soġġetti għall-istess regoli bħall-kumpaniji l-kbar iżda l-ħtiġijiet speċifiċi tal-kontabilità ftit li xejn ġew indirizzati. B'mod partikolari l-għadd dejjem jiżdied tar-rekwiżiti taż-żvelar iqajjem tħassib għal kumpaniji bħal dawn. Regoli estensivi tar-rappurtar joħolqu piż finanzjarju u jistgħu jostakolaw l-użu effiċjenti tal-kapital għal skopijiet produttivi

(6) L-applikazzjoni tar-Regolament (KE) Nru 1606/2002 enfasizzat ukoll il-ħtieġa li tiġi kkjarifikata r-relazzjoni bejn l-istandards tal-kontabilità meħtieġa mid-Direttiva 83/349/KEE u l-IFRS.

(7) Fejn l-ispejjeż tal-formazzjoni jistgħu jiġu ttrattati bħall ass fil-karta tal-bilanċ, l-Artikolu 34(2) tad-Direttiva 78/660/KEE jirrikjedi li dawk l-ispejjeż jiġu spjegati fin-noti mal-kontijiet. Kumpaniji żgħar jistgħu jiġu eżentati minn dan ir-rekwiżit ta' żvelar skond l-Artikolu 44(2) ta' l-istess Direttiva. Sabiex jonqsu l-piżijiet amministrattivi bla bżonn, għandu jkun possibbli li l-kumpaniji ta' daqs medju jiġu eżentati wkoll minn dan iż-żvelar.

(8) Id-Direttiva 78/660/EEC tistipula li analiżi tad-dħul f'attivitajiet u swieq ġeografiċi għandha tiġi żvelata. Dan jintalab mill-kumpaniji kollha, iżda l-kumpaniji ż-żgħar jistgħu jiġu esklużi skond l-Artikolu 44(2) ta' l-istess Direttiva. Sabiex jonqsu l-piżijiet amministrattivi bla bżonn, għandu jkun possibbli li l-kumpaniji ta' daqs medju jiġu eżentati wkoll minn dan ir-rekwiżit taż-żvelar.

(9) Id-Direttiva 83/349/KEE tirrikjedi li kumpanija prinċipali tħejji l-kontijiet konsolidati wkoll meta s-sussidjarju waħdani tagħha jew inkella s-sussidjarji kollha globalment ma jkunux materjali għall-finijiet ta' l-Artikolu 16(3) tad-Direttiva 83/349/KEE. Bħala konsegwenza dawn il-kumpanijii jaqgħu taħt ir-Regolament (KE) Nru 1606/2002 u għalhekk ikollhom iħejju d-dikjarazzjonijiet finanzjarji kkonsoldiati tagħhom f'konformità ma' l-IFRS. Dan ir-rekwiżit huwa meqjus bħala ta' piż fejn kumpanija prinċipali jkollha biss ussidjarji mhux sostanzjali. Għalhekk għandu jkun possibbli li kumpaniji prinċipali tiġi eżentata mill-obbligu tal-preparazzjoni tal-kontijiet konsolidati u ta' rapport annwali konsolidat jekk dik il-kumpanija prinċipali jkollha biss impriżi sussidjarji meqjusa bħal mhux sostanzjali, kemm individwalment kif ukoll globalment.

(10) Peress li l-għanijiet ta' din id-Direttiva, jiġifieri t-tnaqqis tal-piżijiet amministrattivi relatati ma' ċerti rekwiżiti taż-żvelar għal kumpaniji ta' daqs medju u għal ċerti kumpaniji ġewwa l-Komunità l-obbligu tal-preparazzjoni tal-kontijiet konsolidati, ma jistgħux jinkisbu b'mod suffiċjenti mill-Istati Membri u jistgħu għalhekk, minħabba fl-iskala u l-effetti, jinkisbu aħjar fil-livell tal-Komunità, il-Komunità tista' tadotta miżuri, bi qbil mal-prinċipju ta' sussidarjeta stipulat fl-Artikolu 5 tat-Trattat. B'konformità mal-prinċipju ta' proporzjonalità, stipulat f'dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-għanijiet.

(11) Id-Direttivi 78/660/KEE u 83/1268/KEE għandhom għalhekk jiġu emendati skond dan,

ADOTTAW DIN ID-DIRETTIVA:

Artikolu 1 Emendi għad-Direttiva Nru 78/660/KEE

L-Artikolu 44 tad-Direttiva 78/660/KEE huwa emendat kif ġej:

1. Jiddaħħal il-paragrafu 1a li ġej:

“(1a) L-Istati Membri jistgħu jippermettu lill-kumpanniji msemmija fl-Artikolu 27 biex jagħmlu noti mqassra dwar il-kontijiet tagħhom mingħajr l-informazzjoni meħtieġa fl-Artikolu 43(1)(8). ”

2. Jiddaħħal il-paragrafu 2a li ġej:

“(2a) L-Istati Membri jistgħu jippermettu li l-kumpanniji msemmija fl-Artikolu 27 jiġu eżentati mill-obbligu taż-żvelar ta' l-informazzjoni meħtieġa fl-Artikolu 34(2) fin-noti mqassra dwar il-kontijiet tagħhom. ”

Artikolu 2 Emenda għad-Direttiva 83/349/KEE

Fl-Artikolu 13 tad-Direttiva 83/349/KE jiddaħħal il-paragrafu 2a li ġej:

"(2a) Bla ħsara għall-Artikolu 4(2) u l-Artikoli 5 u 6, kumpanija prinċipali rregolata bil-liġi nazzjonali tagħha mill-obbligu tal-preparazzjoni tal-kontijiet konsolidati jkollha biss impriżi sussidjarji meqjusa bħala mhux materjali (għall-finijiet ta' l-Artikolu 16(3), kemm individwalment kif ukoll globalment għandha tkun eżenta mill-obbligu impost fuqha bl-Artikolu 1(1)."

Artikolu 3 Traspożizzjoni

1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex titħares din id-Direttiva sa mhux aktar tard mit-30 ta' April 2010. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korelazzjoni bejn dawk id-dispożizzjonijiet u din id-Direttiva.

Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati minn tali referenza meta jiġu ppubblikati uffiċjalment. L-Istati Membri għandhom jiddeterminaw kif għandha ssir tali referenza.

2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b’din id-Direttiva.

Artikolu 4 Dħul fis-seħħ

Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil- Ġurnal Uffiċjali ta' l-Unjoni Ewropea .

Artikolu 5 Destinatarji

Din id-Direttiva hija indirizzata lill-Istati Membri.

Magħmul fi Brussell,

Għall-Parlament Ewropew Għall-Kunsill

Il-President Il-President

[1] ĠU L 222, 14.8.1978, p. 11. Direttiva kif emendata l-aħħar bid-Direttiva 2006/46/KE tal-Parlament Ewropew u tal-Kunsill (ĠU L 224, 16.8.2006, p. 1).

[2] Id-Definizzjonijiet fl-Artikolu 11 (kumpaniji żgħar) u l-Artikolu 27 (kumpaniji ta' daqs medju) tar-Raba’ Direttiva dwar il-Liġi tal-Kumpaniji.

[3] ĠU L 193, 18.7.1983, p. 1, Id-Direttiva kif emendata l-aħħar bid-Direttiva tal-Kunsill 2006/99/KE (ĠU L 363, 20.12.2006, p. 137 ).

[4] Konklużjonijiet tal-Presidenza tal-Kunsill Ewropew ta' Brussell -dok. 7224/07 Konklużjoni 1.

[5] Konklużjonijiet tal-Presidenza tal-Kunsill Ewropew ta' Brussell -dok. 7652/08 Konklużjoni 1.

[6] Proġett ta' l-UE dwar il-kejl ta' bażi u t-tnaqqis fl-ispejjeż amministrattivi, It-tieni rapport interim, 15 ta' Jannar 2008, paġna 37. Ir-rapport finali se jiġi ppubblikat fuq is-sit elettroniku tal-Kummissjoni.

[7] Ara d-domument ta' ħidma tal-Kummissjoni "It-tnaqqis ta’ piżijiet amministrattivi fl-Unjoni Ewropea rapport ta’ progress ta’ l-2007 u perspettiva għall-2008" - COM(2008) 35.

[8] Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabilità ( ĠU L 243, 11.9.2002, p. 1 )

[9] Report on International Financial Reporting Standards (IFRS) and the Governance of the International Accounting Standards Board (IASB) (2006/2248(INI)), Il-PE, Il-Kumitat għall-Affarijiet Ekonomiċi u Monetarji, Rapporteur: Alexander Radwan, A6-0032/2008, 5.2.2008, p. 10.

[10] Inkluż l-istudju mmexxi minn Ramboll Management, li ġie kkomissjonat mill-Kummissjoni: Study on Administrative Costs of the EU Company Law Acquis , Lulju 2007, disponibbli fuq is-sit elettroniku tal-Kummissjoni: http://ec.europa.eu/internal_market/company/docs/simplification/final_report_company_law_administrative_costs_en.pdf

[11] Komunikazzjoni mill-Kummissjoni dwar ambjent ta' negozju simplifikat għall-kumpaniji fl-oqsma tal-liġi tal-kumpaniji, il-kontabilità u l-verifika - COM(2007) 394, 10.7.2007. Disponibbli fuq il-websajt tal-Kummissjoni : http://ec.europa.eu/internal_market/company/simplification/index_en.htm

[12] Rapport: L-Implimentazzjoni tar-Raba' Direttiva fl-Istati Membri sa l-1 ta' Jannar 1998, paġni 2, 38, 62. Disponibbli fuq is-sit elettroniku tad'DĠ MARKT:http://ec.europa.eu/internal_market/accounting/docs/studies/1998-fourth-dir_en.pdf.

[13] Ramboll Management . Lulju 2007. Study on administrative costs of EU Company Law Acquis .Disponibbli fuq is-sit elettroniku tad-DĠ MARKT:http://ec.europa.eu/internal_market/company/docs/simplification/final_report_company_law_administrative_costs_en.pdf.

[14] L-Implimentazzjoni tar-Raba' Direttiva fl-Istati Membri, Taqsira tar-riżultati ta' studju dwar l-implimentazzjoni tar-Raba' Direttiva 78/660/KEE fl-Istati Membri ta' l-Unjoni Ewropea, sa l-1 ta' Jannar 1998, KE, Id-DĠ dwar għas-Suq Intern, Servizzi Finanzjarji – Tagħrif finanzjarju u l-liġi dwar il-Kumpaniji (ara n-nota nru. 12 ta' qiegħ il-paġna), p. 54, 59.

[15] Skond id-data pprovduta mir-Renju Unit, hemm 1.6m kumpanija b'responsabbiltà limitata attivi fir-Renju Unit, b'51 000 grupp ta' formazzjoni li minnhom 10000 biss jippreżentaw kontijiet konsolidati. Ġie identifikat li 1 000 grupp filwaqt li għandhom sussidjarji mhux materjali jipprovdi kontijiet konsolidati.

[16] ĠU C 325, 24.12.2002, p. 53.

[17] L-Istati Membri jistgħu idaħħlu rekwiżiti aktar estensivi fuq livell nazzjonali. Id-Direttivi diġà fihom bosta għażliet għall-SMEs, iżda ħafna minn dawn ma ġewx adottati mill-Istati Membri.

[18] ĠU C [...] [...], p. [...].

[19] ĠU C [...] [...], p. [...].

[20] ĠU C [...] [...], p. [...].

[21] COM(2007) 394, 10.7.2007.

[22] ĠU L 222, 17.8.1978, p. 11. Id-Direttiva kif emendata l-aħħar bid-Direttiva 2006/99/KE (ĠU L 363, 20.12.2006, p. 137).

[23] ĠU L 193, 18.7.1983, p. 1. Id-Direttiva kif emendata l-aħħar bid-Direttiva 2006/99/KE.

[24] ĠU L 243, 11.9.2002, p. 1.